b'\n_START_ARTICLE_\nDominikos gintaras\n_START_PARAGRAPH_\nDominikos gintaras\xc2\xa0\xe2\x80\x93 gintaras, aptinkamas Dominikos respublikoje. Jis susidar\xc4\x99s i\xc5\xa1 i\xc5\xa1nykusio med\xc5\xbeio Hymenaea protera sak\xc5\xb3. I\xc5\xa1 \xc5\xa1i\xc5\xb3 sak\xc5\xb3, manoma, susidar\xc4\x97 did\xc5\xbeioji dalis tropikuose randamo gintaro._NEWLINE_Dominikos gintaras, skirtingai nei Baltijos gintaras, beveik visada yra visi\xc5\xa1kai skaidrus. Jame da\xc5\xbeniau pasitaiko fosilij\xc5\xb3 inkliuzai. Tai leido detaliai rekonstruoti senai i\xc5\xa1nykusi\xc5\xb3 tropini\xc5\xb3 mi\xc5\xa1k\xc5\xb3 ekosistemas.\n_START_SECTION_\nAm\xc5\xbeius\n_START_PARAGRAPH_\nTiriant Dominikos gintar\xc4\x85, apie 1990\xc2\xa0m. buvo nustatyta, kad jam apie 40 mln. met\xc5\xb3. Ta\xc4\x8diau pagal Poinar, Dominikos gintaras \xc4\x97m\xc4\x97 formuotis nuo oligoceno iki mioceno, tod\xc4\x97l jam yra apie 25 milijonai met\xc5\xb3. Seniausias ir kie\xc4\x8diausias Dominikos gintaras aptinkamas kaln\xc5\xb3 rajone \xc4\xaf \xc5\xa1iaur\xc4\x99 nuo Santjago de los Kabaljeroso. Kumbr\xc4\x97s, Tokos, Palo Kemado, Bukaros ir Kakaos kasyklos \xc5\xa0iaur\xc4\x97s Kordiljeros kalnuose, netoli nuo Santjago de los Kabaljeroso. Gintaras aptinkamas ir pietry\xc4\x8diuose\xc2\xa0\xe2\x80\x93 Bajagvanos ir Paj\xc5\xabrio Sabanos rajone._NEWLINE__NEWLINE_Dominikoje aptinkamas ir subfosilinis kopalis, kuriam tik 17\xe2\x80\x9315 milijon\xc5\xb3 met\xc5\xb3.\n_START_SECTION_\nTelkiniai\n_START_PARAGRAPH_\nDominikos respublikoje yra trys teritorijos, kur randamas gintaras\xc2\xa0\xe2\x80\x93 \xc5\xa0iaur\xc4\x97s Kordilrjera (\xc5\xa1iaur\xc4\x97je), Bajagvana ir Paj\xc5\xabrio Sabana (rytuose). \xc5\xa0iaurin\xc4\x97je dalyje gintaringi klodai susidar\xc4\x97 i\xc5\xa1 nuolau\xc5\xbeini\xc5\xb3 uolien\xc5\xb3, susikaupusi\xc5\xb3 upi\xc5\xb3 deltose._NEWLINE_Rytiniame regione gintaras aptinkamas nuos\xc4\x97diniuose kloduose i\xc5\xa1 organikos daug turin\xc4\x8di\xc5\xb3 sm\xc4\x97li\xc5\xb3, sm\xc4\x97ling\xc5\xb3 moli\xc5\xb3, perklot\xc5\xb3 lignitu._NEWLINE_Manoma, kad abu regionai buvo to paties nuos\xc4\x97dinio baseino dalys, bet v\xc4\x97liau buvo atskirti tektonini\xc5\xb3 judesi\xc5\xb3.\n_START_SECTION_\nKasimas\n_START_PARAGRAPH_\nDominikos gintaras i\xc5\xa1gaunamas kasant paprastas gilias duobes (angl. bell pitting), kas yra pavojinga d\xc4\x97l gri\xc5\xab\xc4\x8di\xc5\xb3. Tokios duob\xc4\x97s yra papras\xc4\x8diausi gil\xc5\xabs urvai, kasami turimais \xc4\xafrankiais\xc2\xa0\xe2\x80\x93 ma\xc4\x8det\xc4\x97mis, kastuvais, kirtikliais ir k\xc5\xabjais. Duob\xc4\x97s kasamos tiek giliai, kiek paj\xc4\x97giama, kol ima gri\xc5\xabti, kartais vertikaliai, kartais horizontaliai. Da\xc5\xbenai \xc5\xa1ie vingiuoti urvai b\xc5\xabna tokie \xc5\xbeemi, kad juose galima tik ropoti. Naudojami trumpako\xc4\x8diai \xc4\xafrankiai._NEWLINE_Saugos priemoni\xc5\xb3 prakti\xc5\xa1kai nesilaikoma. Retkar\xc4\x8diais paliekamos kolonos, kurios prilaiko urv\xc5\xb3 lubas. Pasi\xc5\xa1vie\xc4\x8diama da\xc5\xbeniausiai \xc5\xbevak\xc4\x97mis. Dr\xc4\x97gnis urvuose da\xc5\xbenai siekia 100\xc2\xa0%. Kadangi urvai kasami auk\xc5\xa1tai kaln\xc5\xb3 \xc5\xa1laituose, gana gil\xc5\xabs, juose paprastai neb\xc5\xabna kar\xc5\xa1ta, bet padirbus kelias valandas oras pasidaro prastai tinkamas kv\xc4\x97pavimai. Lyjant urvuose paprastai nedirbama, nes \xc4\xaf juos teka lietaus vanduo, padid\xc4\x97ja gri\xc5\xab\xc4\x8di\xc5\xb3 galimyb\xc4\x97.\n_START_SECTION_\nSpalvos\n_START_PARAGRAPH_\nDominikos gintaras b\xc5\xabna \xc4\xafvairi\xc5\xb3, ne tik klasikini\xc5\xb3 gintaro, spalv\xc5\xb3. Pa\xc4\x8dios da\xc5\xbeniausios spalvos\xc2\xa0\xe2\x80\x93 geltona ir medaus. Pasitaiko nedaug raudono ir \xc5\xbealio gintaro, o m\xc4\x97lynasis gintaras yra retas.\n_START_SECTION_\nMuziejai\n_START_PARAGRAPH_\nDominikos gintaro ekspozicijos yra Dominikos gintaro muziejuje (isp. Museo del Ambar Dominicano) San Felipe de Puerto Platoje ir Gintaro pasaulio muziejuje (angl. Amber World Museum) Santo Dominge.'